	


[image: MDDSZ]Štukljeva cesta 44, 1000 Ljubljana	T: 01 369 77 00
	F: 01 369 78 32 
	E: gp.mddsz@gov.si
	www.mddsz.gov.si



	Številka: 511-1/2020

	Ljubljana, 14. 9. 2022

	EVA

	
GENERALNI SEKRETARIAT VLADE REPUBLIKE SLOVENIJE
Gp.gs@gov.si


	ZADEVA: 
	Poročilo o udeležbi tripartitne delegacije Republike Slovenije na 110. rednem zasedanju Mednarodne konference dela, ki je potekalo v Ženevi med 27. majem in 11. junijem 2022, ter informacija o sprejetju pravnih standardov Mednarodne organizacije dela – predlog za obravnavo

	1. Predlog sklepov vlade:

	Na podlagi 2. člena in šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na ….. seji dne …… sprejela naslednji

SKLEP:

1. Vlada Republike Slovenije je sprejela Poročilo o udeležbi tripartitne delegacije Republike Slovenije na 110. rednem zasedanju Mednarodne konference dela, ki je potekalo v Ženevi med 27. majem in 11. junijem 2022. 

2. Vlada Republike Slovenije se je seznanila z Informacijo o sprejetju Sprememb iz leta 2022 Konvencije o delu v pomorstvu, 2006, in sicer njenega Kodeksa.

3. Vlada Republike Slovenije pošlje v seznanitev Spremembe iz leta 2022 Konvencije o delu v pomorstvu, 2006, in sicer njenega Kodeksa, Odboru za zunanjo politiko Državnega zbora.

                                                                                        Barbara Kolenko Helbl
                                                                                         generalna sekretarka


Priloge:
· Priloga I: Poročilo o udeležbi tripartitne delegacije Republike Slovenije na 110. rednem zasedanju Mednarodne konference dela, ki je potekalo v Ženevi med 27. majem in 11. junijem 2022;   
· Priloga II: Informacija o sprejetju pravnih standardov Mednarodne organizacije dela;
· Priloga III: Besedilo Sprememb iz leta 2022 Konvencije o delu v pomorstvu, 2006, in sicer njenega Kodeksa

Prejmejo:
· Ministrstvo za delo, družino, socialne zadeve in enake možnosti
· Ministrstvo za zunanje zadeve
· Služba Vlade Republike Slovenije za zakonodajo
· Urad Vlade Republike Slovenije za komuniciranje


	2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:

	/

	3.a Osebe, odgovorne za strokovno pripravo in usklajenost gradiva:

	· Mag. Katja Rihar Bajuk, generalna direktorica Direktorata za delovna razmerja in pravice iz dela, Ministrstvo za delo, družino, socialne zadeve in enake možnosti,
· Damjan Mašera, vodja Sektorja za delovna razmerja in druge oblike dela, Direktorat za delovna razmerja in pravice iz dela, Ministrstvo za delo, družino, socialne zadeve in enake možnosti.

	3.b Zunanji strokovnjaki, ki so sodelovali pri pripravi dela ali celotnega gradiva:

	/

	4. Predstavniki vlade, ki bodo sodelovali pri delu državnega zbora:

	/

	5. Kratek povzetek gradiva:

	V Ženevi je med 27. majem in 11. junijem 2022 potekalo 110. redno zasedanje Mednarodne konference dela (v nadaljnjem besedilu: MKD), ki se je vsako leto udeležujejo članice Mednarodne organizacije dela (v nadaljnjem besedilu: MOD) v tripartitni sestavi predstavnikov vlad ter delavskih in delodajalskih organizacij. Zasedanja se je udeležila tudi slovenska tripartitna delegacija. Letošnja MKD je bila izvedena v hibridnem formatu. 

Konferenca je po posameznih odborih ter na plenarnih zasedanjih obravnavala sedem točk dnevnega reda, od tega tri stalne. Med drugim je tako v okviru Odbora za splošne zadeve potekala razprava o vključitvi varnih in zdravih delovnih pogojev v okvir MOD temeljnih načel in pravic pri delu. Na podlagi dela odbora je konferenca tekom plenarnega zasedanja sprejela resolucijo, ki s spremembo drugega odstavka Deklaracije MOD o temeljnih načeli in pravicah pri delu (iz leta 1998) dodaja k obstoječim štirim temeljnim načelom in pravicam pri delu še peto, in sicer varno in zdravo delovno okolje. Gre za enega izmed pomembnih mejnikov v zgodovini MOD, ki je plod večletnega dela, pri katerem je Slovenija kot sonosilka bremena tako za skupino držav članic Evropske unije (v nadaljnjem besedilu: EU) kot za skupino IMEC (Industrialized Market Economy Countries) ves čas aktivno sodelovala in pomembno prispevala k rezultatu. Kot vsako leto je zasedal tudi Finančni odbor vladnih predstavnikov, kateremu je prvič v zgodovini predsedovala Slovenija. 

Odbor za izvajanje standardov (CAS, stalni odbor) je obravnaval in sprejel zaključke glede 22 primerov držav, in sicer z vidika (ne)spoštovanja določil konvencij MOD. Obravnavani so bili tudi vsi primeri, ki jih je Odbor strokovnjakov za izvajanje konvencij in priporočil (CEACR) v svojem letošnjem poročilu uvrstil med posebno resne kršitve (tj.:  Kitajska, in sicer za primer (ne)izvajanja Konvencije MOD št. 111; Azerbajdžan, in sicer zaradi kršitev določil Konvencije MOD št. 105; Malavi, in sicer zaradi kršitev določil Konvencije MOD št. 111; Centralnoafriška republika, in sicer zaradi kršitev določil Konvencije MOD št. 182 ter Mjanmar, in sicer zaradi kršitev določil Konvencije MOD št. 87).

Konferenca je sprejela tudi pomembne resolucije in zaključke, in sicer vezane na tretjo ponovno razpravo o zaposlovanju ter na dostojno delo in socialno in solidarnostno ekonomijo. Prav tako je konferenca sprejela odločitev, da uvrsti točko vajeništvo (določanje standardov) v drugo razpravo na naslednje zasedanje konference, in sicer z namenom sprejetja novega mednarodnega standarda dela, in sicer priporočila. Konferenca je z glasovanjem odobrila Spremembe iz leta 2022 Konvencije o delu v pomorstvu, 2006, in sicer njenega Kodeksa (kot jih je sprejel Posebni tripartitni odbor, ustanovljen skladno s Konvencijo o delu v pomorstvu, 2006, tekom svojega četrtega srečanja maja 2022). Pomembnejši vsebinski poudarek je tudi Vrh sveta dela, ki je potekal 10. junija 2022, in sicer na temo reševanja številnih svetovnih kriz, spodbujanja okrevanja, ki je osredotočeno na ljudi, ter odpornosti. Tekom plenarnih zasedanj konference je bilo obravnavano poročilo, ki ga je konferenci predložil generalni direktor Mednarodnega urada za delo Guy Ryder. Tematika letošnjega poročila je naslavljala najmanj razvite države (z vidika kriz, strukturne transformacije in prihodnosti dela). 

Na letošnji MKD je Republiko Slovenijo zastopala tripartitna delegacija v naslednji sestavi: 
· [bookmark: _Hlk108786692]osem vladnih predstavnikov in predstavnic: mag. Katja Rihar Bajuk (vodja delegacije), mag. Anita Pipan (nadomestna vladna delegatka), mag. Damir Devčič (vladni delegat), dr. Magda Zupančič (vladna delegatka), Urška Draksler (nadomestna vladna delegatka), Irena Kuntarič Hribar (tehnična svetovalka vladnih delegatov), mag. Urška Bitenc (tehnična svetovalka vladnih delegatov) in Nataša Hafner Vojčić (tehnična svetovalka vladnih delegatov); 
· dva predstavnika delavskih organizacij: Matija Drmota in Nejc Potočnik (kot delavski delegat in nadomestni delavski delegat);  
· dva predstavnika delodajalskih organizacij: Jože Smole in Mitja Gorenšček (kot delodajalski delegat in nadomestni delodajalski delegat).

Vladni delegati so sodelovali pri delu Finančnega odbora vladnih predstavnikov, Odbora za splošne zadeve (vključitev varnih in zdravih delovnih pogojev v okvir MOD temeljnih načel in pravic pri delu), Odbora za določanje standardov o vajeništvu, Tehničnega odbora glede strateškega cilja zaposlovanje (ponovna razprava v okviru spremljanja Deklaracije MOD o socialni pravičnosti za pošteno globalizacijo, 2008) ter pri delu Tehničnega odbora glede dostojnega dela ter socialne in solidarnostne ekonomije (splošna razprava). Vladni delegat in vladna delegatka sta spremljala tudi delo Odbora za izvajanje konvencij in priporočil (CAS). Republika Slovenija je svoj delež k razpravi prispevala v okviru skupnih izjav ter stališč držav članic EU in skupine IMEC. Še posebej velja izpostaviti sonosilstvo bremena, ki ga je Slovenija skupaj z Irsko in Švedsko v večletnem procesu prevzela glede vključitve varnega in zdravega delovnega okolja v okvir MOD temeljnih načel in pravic pri delu ter predsedovanje Finančnemu odboru vladnih predstavnikov. 

Na tokratnem zasedanju je konferenca odobrila Spremembe iz leta 2022 Konvencije o delu v pomorstvu, 2006, in sicer njenega Kodeksa. Zadevni instrument je treba v skladu z alinejo b pete točke 19. člena Ustave MOD ter upoštevaje Memorandum o predložitvi konvencij in priporočil pristojnemu organu, predložiti tistemu organu, v katerega pristojnost sodi sprejem zakonodaje. Ker je v Republiki Sloveniji zakonodajni organ Državni zbor, se predlaga seznanitev Državnega zbora s sprejetjem omenjenih aktov na 110. zasedanju MKD.

	6. Presoja posledic za:

	a)
	javnofinančna sredstva nad 40.000 EUR v tekočem in naslednjih treh letih
	NE

	b)
	usklajenost slovenskega pravnega reda s pravnim redom Evropske unije
	NE

	c)
	administrativne posledice
	NE

	č)
	gospodarstvo, zlasti mala in srednja podjetja ter konkurenčnost podjetij
	NE

	d)
	okolje, vključno s prostorskimi in varstvenimi vidiki
	NE

	e)
	socialno področje
	NE

	f)
	dokumente razvojnega načrtovanja:
· nacionalne dokumente razvojnega načrtovanja
· razvojne politike na ravni programov po strukturi razvojne klasifikacije programskega proračuna
· razvojne dokumente Evropske unije in mednarodnih organizacij
	NE

	7.a Predstavitev ocene finančnih posledic nad 40.000 EUR:
/

	I. Ocena finančnih posledic, ki niso načrtovane v sprejetem proračunu

	
	Tekoče leto (t)
	t + 1
	t + 2
	t + 3

	Predvideno povečanje (+) ali zmanjšanje (–) prihodkov državnega proračuna 
	
	
	
	

	Predvideno povečanje (+) ali zmanjšanje (–) prihodkov občinskih proračunov 
	
	
	
	

	Predvideno povečanje (+) ali zmanjšanje (–) odhodkov državnega proračuna 
	
	
	
	

	Predvideno povečanje (+) ali zmanjšanje (–) odhodkov občinskih proračunov
	
	
	
	

	Predvideno povečanje (+) ali zmanjšanje (–) obveznosti za druga javnofinančna sredstva
	
	
	
	

	II. Finančne posledice za državni proračun

	II.a Pravice porabe za izvedbo predlaganih rešitev so zagotovljene:

	Ime proračunskega uporabnika 
	Šifra in naziv ukrepa, projekta
	Šifra in naziv proračunske postavke
	Znesek za tekoče leto (t)
	Znesek za t + 1

	
	
	
	
	

	
	
	
	
	

	SKUPAJ
	
	

	II.b Manjkajoče pravice porabe bodo zagotovljene s prerazporeditvijo:

	Ime proračunskega uporabnika 
	Šifra in naziv ukrepa, projekta
	Šifra in naziv proračunske postavke 
	Znesek za tekoče leto (t)
	Znesek za t + 1 

	
	
	
	
	

	
	
	
	
	

	SKUPAJ
	
	

	II.c Načrtovana nadomestitev zmanjšanih prihodkov in povečanih odhodkov proračuna:

	Novi prihodki
	Znesek za tekoče leto (t)
	Znesek za t + 1

	
	
	

	
	
	

	
	
	

	SKUPAJ
	
	

	
OBRAZLOŽITEV:
I. Ocena finančnih posledic, ki niso načrtovane v sprejetem proračunu
V zvezi s predlaganim vladnim gradivom se navedejo predvidene spremembe (povečanje, zmanjšanje):
· prihodkov državnega proračuna in občinskih proračunov,
· odhodkov državnega proračuna, ki niso načrtovani na ukrepih oziroma projektih sprejetih proračunov,
· obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.

II. Finančne posledice za državni proračun
Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:
II.a Pravice porabe za izvedbo predlaganih rešitev so zagotovljene:
Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:
· proračunski uporabnik, ki bo financiral novi projekt oziroma ukrep,
· projekt oziroma ukrep, s katerim se bodo dosegli cilji vladnega gradiva, in 
· proračunske postavke.
Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.
II.b Manjkajoče pravice porabe bodo zagotovljene s prerazporeditvijo:
Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.
II.c Načrtovana nadomestitev zmanjšanih prihodkov in povečanih odhodkov proračuna:
Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna.


	7.b Predstavitev ocene finančnih posledic pod 40.000 EUR:
/

	8. Predstavitev sodelovanja z združenji občin: 

	Vsebina predloženega gradiva (predpisa) vpliva na:
· pristojnosti občin,
· delovanje občin,
· financiranje občin.
	NE

	Gradivo (predpis) je bilo poslano v mnenje: 
· Skupnosti občin Slovenije SOS: NE
· Združenju občin Slovenije ZOS: NE
· Združenju mestnih občin Slovenije ZMOS: NE

	9. Predstavitev sodelovanja javnosti:

	Gradivo je bilo predhodno objavljeno na spletni strani predlagatelja:
	NE

	Pri pripravi gradiva sodelovanje javnosti ni potrebno

	10. Pri pripravi gradiva so bile upoštevane zahteve iz Resolucije o normativni dejavnosti:
	NE

	11. Gradivo je uvrščeno v delovni program vlade:
	NE

	
                                                                                                               Luka MESEC
                                                                                                                  MINISTER





Priloga: Predlog sklepa Vlade Republike Slovenije













































PREDLOG


Na podlagi 2. člena in šestega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14 in 55/17) je Vlada Republike Slovenije na ….. seji dne …… sprejela naslednji

SKLEP:

1. Vlada Republike Slovenije je sprejela Poročilo o udeležbi tripartitne delegacije Republike Slovenije na 110. rednem zasedanju Mednarodne konference dela, ki je potekalo v Ženevi med 27. majem in 11. junijem 2022. 

2. Vlada Republike Slovenije se je seznanila z Informacijo o sprejetju Sprememb iz leta 2022 Konvencije o delu v pomorstvu, 2006, in sicer njenega Kodeksa.

3. Vlada Republike Slovenije pošlje v seznanitev Spremembe iz leta 2022 Konvencije o delu v pomorstvu, 2006, in sicer njenega Kodeksa, Odboru za zunanjo politiko Državnega zbora.


                                                                                        Barbara Kolenko Helbl
                                                                                          generalna sekretarka



Priloge:
· Priloga I: Poročilo o udeležbi tripartitne delegacije Republike Slovenije na 110. rednem zasedanju Mednarodne konference dela, ki je potekalo v Ženevi med 27. majem in 11. junijem 2022;   
· Priloga II: Informacija o sprejetju pravnih standardov Mednarodne organizacije dela;
· Priloga III: Besedilo Sprememb iz leta 2022 Konvencije o delu v pomorstvu, 2006, in sicer njenega Kodeksa


Prejmejo:
· Ministrstvo za delo, družino, socialne zadeve in enake možnosti
· Ministrstvo za zunanje zadeve
· Služba Vlade Republike Slovenije za zakonodajo
· Urad Vlade Republike Slovenije za komuniciranje








Priloga I: Poročilo o udeležbi tripartitne delegacije Republike Slovenije na 110. rednem zasedanju Mednarodne konference dela, ki je potekalo v Ženevi med 27. majem in 11. junijem 2022 


I. UVOD


V Ženevi je med 27. majem in 11. junijem 2022 potekalo 110. redno zasedanje Mednarodne konference dela (v nadaljnjem besedilu: MKD), ki se ga vsako leto udeležujejo članice Mednarodne organizacije dela (v nadaljnjem besedilu: MOD) v tripartitni sestavi predstavnikov vlad ter delavskih in delodajalskih organizacij. Zasedanja se je udeležila tudi slovenska tripartitna delegacija. Letošnja MKD je bila izvedena v hibridnem formatu (OP*: to je prva MKD, ki je bila izvedena tudi fizično po letu 2019. Leta 2020 je bilo zasedanje namreč zaradi pandemije odloženo, leta 2021 pa je bilo izvedeno izključno v spletnem formatu). Vsi odbori so zasedali fizično (oz. hibridno, saj je bila mogoča tudi spletna udeležba) z izjemo Finančnega odbora, katerega izvedba je bila izključno spletna. Otvoritveno plenarno zasedanje konference, ki je potekalo 27. maja, je bilo izvedeno zgolj v spletni obliki, ostala plenarna zasedanja so potekala v hibridnem formatu.  


II. VSEBINSKI OKVIR 


Dnevni red letošnje konference je zajemal sedem točk, od tega tri stalne. V odobritev so bile konferenci predložene tudi spremembe Konvencije o delu v pomorstvu, 2006, in sicer njenega Kodeksa (kot jih je sprejel Posebni tripartitni odbor, ustanovljen skladno s Konvencijo o delu v pomorstvu, 2006, tekom svojega četrtega srečanja v maju 2022). Dne 10. junija 2022 je potekal Vrh sveta dela.

A) Dnevni red
 
Konferenca je na letošnjem zasedanju v okviru odborov in plenarnih zasedanj obravnavala naslednje teme: 

Stalne točke
I. Poročili predsednice Administrativnega sveta Mednarodnega urada za delo in generalnega direktorja Mednarodnega urada za delo (plenarno zasedanje);
II. Programska, proračunska in druga vprašanja (finančni odbor vladnih predstavnikov);
III. Informacije in poročila o izvajanju konvencij in priporočil – CAS (stalni odbor).

Točke dnevnega reda na predlog Konference ali Administrativnega sveta:
IV. Vajeništvo – določanje standardov, prva razprava (tehnični odbor);
[bookmark: _Hlk102559843]V. Ponovna razprava o strateškem cilju: zaposlovanje, v okviru spremljanja Deklaracije MOD o socialni pravičnosti za pošteno globalizacijo, 2008 – ponovna razprava (tehnični odbor); 
VI. Dostojno delo ter socialna in solidarnostna ekonomija – splošna razprava (tehnični odbor);
VII. Vključitev varnih in zdravih delovnih pogojev v okvir MOD temeljnih načel in pravic pri delu na način spremembe drugega odstavka Deklaracije MOD o temeljnih načelih in pravicah pri delu, 1998 (odbor za splošne zadeve).


1. Poročili generalnega direktorja Mednarodnega urada za delo in predsednice Administrativnega sveta Mednarodnega urada za delo – PLENARNO ZASEDANJE 

Generalni direktor Mednarodnega urada za delo (v nadaljnjem besedilu: Urad) Guy Ryder je konferenci predložil v obravnavo svoje letošnje poročilo z naslovom: Najmanj razvite države: kriza, strukturna preobrazba in prihodnost dela.

V svojem govoru, ki ga je podal med otvoritvenim zasedanjem, je generalni direktor uvodoma izrazil svoje zadovoljstvo nad fizično prisotnostjo številnih delegacij v Ženevi, kar pomeni velik napredek glede na odlog konference v letu 2020 in njeno popolnoma spletno izvedbo v letu 2021. V nadaljevanju je naslovil vpliv pandemije COVID-19 na svet dela, ki kljub velikemu napredku še zdaleč ni preteklost. Okrevanje je bilo zelo neenakomerno. Medtem ko so si razvita gospodarstva večinoma hitro in močno opomogla, pa slednje ne velja za države z nizkimi in srednjimi dohodki. Neenakost v že tako neenakem svetu se je tako še poglobila. Izpostavil je, da je kar šest od desetih delavcev v državah, kjer se prihodki od dela (še) niso povrnili na raven pred krizo. V nadaljevanju je izpostavil, da se tudi učinki ruske agresije na Ukrajino vse bolj čutijo v svetovnem gospodarstvu, kar pomeni, da se bodo razmere lahko še poslabšale. Opozoril je tudi, da lahko krhko okrevanje kaj hitro postane popolna recesija. Poleg dolgotrajnih socialnih in gospodarskih posledic COVID-19 pandemije se moramo tako zdaj soočiti še z vplivom vojne v Ukrajini. Razmere, ki izhajajo iz agresije v Ukrajini, ustvarjajo globalne krize v zvezi s hrano, energijo in financami, s ponovnimi motnjami v dobavnih verigah, naraščajočo inflacijo in izjemno povečano negotovostjo in napetostjo.

V nadaljevanju je izpostavil, da trenutne razmere pomenijo dve splošni posledici za aktualno konferenco. Prva je, da je vsled razmer mednarodno sodelovanje pod velikim pritiskom. Pokazati moramo, da smo sposobni preseči ta pritisk ter zagotoviti rezultate, ki kažejo, da je multilaterizem, ki je v okviru MOD močno povezan s tripartizmom, nepogrešljiv ter da deluje. Druga posledica pa je okrepljeno zavedanje, da mora prevladati vladavina prava. Tako kot je nesprejemljiva kršitev Ustavne listine Združenih narodov s posluževanjem vojaške agresije, tako tudi kršitev mednarodnih standardov dela ne sme ostati brez odgovora. 

V utemeljitvi svojega izbora teme letošnjega poročila, ki ga je predložil konferenci (Najmanj razvite države: kriza, strukturna preobrazba in prihodnost dela), je poudaril, da je tematika strateškega pomena za MOD kljub temu, da v kategorijo najmanj razvitih držav sodi 'le' 45 od 187 držav članic MOD. Bližamo se namreč izvedbi Pete konference Združenih narodov o najmanj razvitih državah, Generalna skupščina Združenih narodov pa je že odobrila akcijski program iz Dohe. Slednji poziva MOD, da znatno prispeva k njegovemu izvajanju. Prav tako se časovno nahajamo v zadnjem desetletju izvajanja Agende za trajnostni razvoj do leta 2030 (Agenda 2030), ki poziva, da nikogar ne pustimo zadaj. Prav najmanj razvite države so tiste, ki so najbolj v nevarnosti, da bodo zaostale. V kolikor smo torej resnično zavezani ciljem Agende 2030, moramo biti resni glede najmanj razvitih držav, kjer se bo zgodila usoda Agende 2030. Prav tako prav razmere na trgu dela v najmanj razvitih državah pomenijo poseben preizkus za MOD. Vprašanje torej je, ali so uveljavljena sredstva delovanja MOD (tripartizem in mednarodni standardi dela – ter ostali ukrepi, ki temeljijo na njih), lahko učinkovita pri obravnavanju situacij, kjer neuradno gospodarstvo zadeva 90 odstotkov delovno aktivnega prebivalstva, kjer pogosto prevladuje samooskrbno gospodarstvo na podeželju, kjer so institucije dela šibke ali jih sploh ni, revščina pa prevladujoča. Kako lahko MOD optimalno prispeva k procesom strukturne preobrazbe, ki je potrebna za napredek najmanj razvitih držav? Od odgovorov na ta vprašanja je odvisna verodostojnost MOD kot nosilke univerzalnega mandata za socialno pravičnost. 

Guy Ryder je v zaključnih mislih ponovno izpostavil, da situacija, v kateri se srečujemo to leto, predstavlja močan opomin na temeljno načelo, na podlagi katerega je nastala MOD, in sicer da je trajni mir odvisen od socialne pravičnosti in da je doseganje socialne pravičnosti odvisno od miru. Tisti, ki se zatekajo k vojni, zanikajo socialno pravičnost. Tisti, ki ovirajo socialno pravičnost, ogrožajo mir.

Poročilo generalnega direktorja Urada (Najmanj razvite države: kriza, strukturna preobrazba in prihodnost dela) je dostopno na: 
https://www.ilo.org/ilc/ILCSessions/110/reports/reports-to-the-conference/WCMS_844922/lang--en/index.htm 

Priloga k Poročilu generalnega direktorja Urada (Položaj delavcev na zasedenih arabskih ozemljih) je dostopna na: 
https://www.ilo.org/ilc/ILCSessions/110/reports/reports-to-the-conference/WCMS_845252/lang--en/index.htm 

Predsednica Administrativnega sveta Mednarodnega urada za delo (v nadaljnjem besedilu: AS) Anna Jardfelt, veleposlanica, stalna predstavnica, Stalno predstavništvo Švedske pri Uradu Združenih narodov in drugih mednarodnih organizacijah v Ženevi, je predložila poročilo o delu AS od junija 2021 do junija 2022. 

Poročilo predsednice AS je dostopno na: 
https://www.ilo.org/ilc/ILCSessions/110/reports/reports-to-the-conference/WCMS_846492/lang--en/index.htm 


2. Proračunska, programska in druga vprašanja – ZASEDANJE STALNEGA ODBORA (Finančni odbor vladnih predstavnikov) 

Člani odbora so obravnavali finančno poročilo in konsolidirane računovodske izkaze za leto 2021 ter druge finančne in administrativne zadeve na predlog AS.

Na podlagi dela odbora je konferenca tekom svojega plenarnega zasedanja 8. junija 2022 sprejela poročilo odbora in štiri resolucije, in sicer:
· glede finančnega poročila in konsolidiranih računovodskih izkazih za leto 2021 (dostopno na: https://www.ilo.org/ilc/ILCSessions/110/reports/texts-adopted/WCMS_848649/lang--en/index.htm), 
· glede ocenjenega obsega prispevkov za proračun za leto 2023 (dostopno na: https://www.ilo.org/ilc/ILCSessions/110/reports/texts-adopted/WCMS_848651/lang--en/index.htm), 
· glede sestave upravnega sodišča MOD (the Administrative Tribunal of the International Labour Organization) (dostopno na: https://www.ilo.org/ilc/ILCSessions/110/reports/texts-adopted/WCMS_848659/lang--en/index.htm) ter 
· glede imenovanj v Odbor za pokojnine uslužbencev Urada (the ILO Staff Pension Committee (United Nations Joint Staff Pension Board) (dostopno na: https://www.ilo.org/ilc/ILCSessions/110/reports/texts-adopted/WCMS_848666/lang--en/index.htm). 

Ocenjeni prispevek Republike Slovenije za leto 2023 znaša 0,079 % proračuna MOD oziroma 303 156 CHF (neto 274 731 CHF), kar približno ustreza prispevkom Slovenije prejšnjih let. MDDSZ je poravnalo članarino MOD za leto 2022 v višini 273 469 CHF.

Poročilo Finančnega odbora je dostopno na:
https://www.ilo.org/ilc/ILCSessions/110/reports/records/WCMS_847464/lang--en/index.htm 

Zapisnik plenarnega zasedanja, kjer je bilo poročilo obravnavano in odobreno, je dostopen na:
https://www.ilo.org/ilc/ILCSessions/110/reports/records/WCMS_848607/lang--en/index.htm 

Izpostaviti velja, da je Finančnemu odboru vladnih predstavnikov prvič v zgodovini predsedovala Slovenija. Finančnemu odboru je predsedoval mag. Damir Devčič, namestnik stalne predstavnice, pooblaščeni minister, Stalno predstavništvo Republike Slovenije pri Uradu Združenih narodov in drugih mednarodnih organizacijah v Ženevi.

Pri delu odbora sta sodelovala vladni delegat, predstavnik Stalnega predstavništva Republike Slovenije pri Uradu Združenih narodov in drugih mednarodnih organizacijah v Ženevi, ter nadomestna vladna delegatka, predstavnica Ministrstva za delo, družino, socialne zadeve in enake možnosti (v nadaljnjem besedilu: MDDSZ).


3. Informacije in poročila o izvajanju konvencij in priporočil – ZASEDANJE STALNEGA ODBORA

Odbor za izvajanje konvencij in priporočil (v nadaljnjem besedilu: CAS) je obravnaval Poročilo Odbora strokovnjakov za izvajanje konvencij in priporočil (v nadaljnjem besedilu: CEACR), ki je sestavljen iz dveh sklopov. Prvi del vsebuje opažanja o uresničevanju določil ratificiranih konvencij (na podlagi informacij in poročil, ki so jih predložile države v skladu z 22. in 35. členom Ustave MOD)[footnoteRef:1]. Drugi del je splošna raziskava (na podlagi poročil in informacij, ki so jih predložile države v skladu z 19. členom Ustave MOD)[footnoteRef:2]. Tokratna splošna raziskava je zadevala zagotavljanje dostojnega dela za izvajalce zdravstvene nege ter za delavce v gospodinjstvu, ki so ključni akterji skrbstvene ekonomije.  [1:  Dostopno na: https://www.ilo.org/ilc/ILCSessions/110/reports/reports-to-the-conference/WCMS_836653/lang--en/index.htm ]  [2:  Dostopno na: https://www.ilo.org/ilc/ILCSessions/110/reports/reports-to-the-conference/WCMS_839652/lang--en/index.htm ] 


Na podlagi letnega poročila CEACR je CAS med drugim obravnaval ter sprejel sklepe o 22 primerih, in sicer v zvezi z vprašanji (ne)izvajanja konvencij MOD. Države, ki so bile obravnavane na odboru so: 

Belorusija (z vidika (ne)izvajanja Konvencije št. 87), Benin (Konvencija št. 182), Džibuti (Konvencija št. 122), Ekvador (Konvencija št. 87), Salvador (Konvencija št. 144), Fidži (Konvencija št. 105), Gvatemala (Konvencija št. 87), Madžarska (Konvencija št. 98), Irak (Konvencija št. 98), Kazahstan (Konvencija št. 87), Liberija (Konvencija št. 87), Malezija (Konvencija št. 98), Nizozemska – Sveti Martin (Konvencija št. 87), Nova Zelandija (Konvencija št. 98), Nikaragva (Konvencija št. 87), Nigerija (Konvenciji št. 26 in 95), Salomonovi otoki (Konvencija št. 182).

Obravnavani so bili tudi vsi primeri, ki jih je CEACR v svojem letošnjem poročilu uvrstil med posebno resne kršitve (t.i. double footnoted cases): 
· Kitajska, in sicer za primer (ne)izvajanja Konvencije MOD št. 111;
· Azerbajdžan, in sicer zaradi kršitev določil Konvencije MOD št. 105;
· Malavi, in sicer zaradi kršitev določil Konvencije MOD št. 111;
· Centralnoafriška republika, in sicer zaradi kršitev določil Konvencije MOD št. 182 ter
· Mjanmar, in sicer zaradi kršitev določil Konvencije MOD št. 87).

Slovenije ni bilo med obravnavanimi primeri.

Sprejeti zaključki odbora glede posameznih primerov so dostopni na: 
https://www.ilo.org/wcmsp5/groups/public/---ed_norm/---relconf/documents/meetingdocument/wcms_850928.pdf 

Odbor je razpravljal tudi o zagotavljanju dostojnega dela za izvajalce zdravstvene nege ter za delavce v gospodinjstvu, ki so ključni akterji skrbstvene ekonomije. Razprava je temeljila na zgoraj omenjenem poročilu CEACR, ki zadeva splošno raziskavo. 

Konferenca je tekom plenarnega zasedanja 11. junija 2022 odobrila poročilo odbora CAS. 

Poročilo odbora (v dveh delih) je dostopno na: 
https://www.ilo.org/ilc/ILCSessions/110/committees/standards/cas-reports/lang--en/index.htm 

Delo odbora ter delo koordinacije držav članic Evropske unije (v nadaljnjem besedilu: EU) sta v omejenem obsegu spremljala vladni delegat, predstavnik Stalnega predstavništva Republike Slovenije pri Uradu Združenih narodov in drugih mednarodnih organizacijah v Ženevi, ter nadomestna vladna delegatka, predstavnica MDDSZ.


4. Vajeništvo (določanje standardov, prva razprava) – ZASEDANJE TEHNIČNEGA ODBORA

Na letošnjem zasedanju MKD je potekala prva razprava o vajeništvu, in sicer z namenom sprejetja konvencije ali priporočila ali obeh instrumentov. Omenjena točka dnevnega reda pomeni eno izmed faz postopka dvojne razprave v večletnem procesu določanja standarda MOD. V okviru 110. zasedanja MKD je torej potekala prva razprava o tej zadevi.

Na podlagi poročila Urada je v okviru odbora za določanje standardov potekala razprava o vsebini in obliki standarda. Na podlagi dela odbora je konferenca 10. junija 2022 tekom plenarnega zasedanja sprejela resolucijo, s katero je uvrstila na naslednjo redno zasedanje MKD (tj. 111.) točko Vajeništvo, in sicer v drugo razpravo z namenom sprejetja priporočila. Resolucija vsebuje tudi zaključke glede vsebine priporočila. Osnutek določil bo prihodnje leto tekom druge razprave ponovno obravnavan. 

Resolucija z zaključki je dostopna na: 
https://www.ilo.org/ilc/ILCSessions/110/reports/texts-adopted/WCMS_848634/lang--en/index.htm 

Nekaj ključnih točk razprave s poudarkom na stališčih EU ter priporočili za nadaljnje delo: 
· Osnutek dokumenta Okvir za kakovostno vajeništvo je vseboval tudi točko Pripravništva, ki je bila v tripartitnem dogovoru odstranjena iz dokumenta. EU je predlagala, da se za omenjeno vsebino pripravijo posebna priporočila. Odločitev MOD v tem delu še ni znana, vendar se pričakuje, da bo ta vsebina v prihodnosti obravnavana. Ob drugi razpravi je treba pričakovati, da bo delavska stran želela vsebino ponovno umestiti. 
· Ponovno pozornost bi bilo potrebno nameniti definicijam, ki so navedene v prvi točki osnutka priporočila, pri čemer je treba uskladiti stališče z Ministrstvom za izobraževanje, znanost in šport (v nadaljnjem besedilu: MIZŠ).  
· EU ni zavzela jasnega stališča glede kakovostnega vajeništva v neuradnem gospodarstvu (peta točka osnutka priporočila). V državah v razvoju lahko neuradno gospodarstvo namreč predstavlja kar 80 odstotkov celotne ekonomije. Tako na ravni EU kot na nacionalni ravni bo temu potrebno posvetiti več pozornosti ter zavzeti jasno stališče tekom druge razprave.

Poročili o delu odbora sta dostopni na: 
https://www.ilo.org/ilc/ILCSessions/110/reports/records/WCMS_849517/lang--en/index.htm 

ter
https://www.ilo.org/ilc/ILCSessions/110/reports/records/WCMS_849944/lang--en/index.htm

Pri delu odbora ter pri delu koordinacije držav članic EU ter držav skupine IMEC (Industrialized Market Economy Countries) sta preko spleta sodelovali tehnična svetovalka vladnih delegatov, predstavnica MDDSZ, ter tehnična svetovalka vladnih delegatov, predstavnica MIZŠ. 


5. Ponovna razprava o strateškem cilju: zaposlovanje, v okviru spremljanja Deklaracije MOD o socialni pravičnosti za pošteno globalizacijo, 2008 – ZASEDANJE TEHNIČNEGA ODBORA

Ponovna razprava o strateškem cilju zaposlovanje je bila pripravljena v okviru spremljanja Deklaracije MOD o socialni pravičnosti za pošteno globalizacijo, 2008. Omenjena razprava je predstavljala tretjo razpravo o strateškem cilju zaposlovanja. 

Na podlagi poročila Urada se je vsebina razprav v okviru odbora med drugim navezovala na dejstvo, da se svet trga dela spreminja, vključno s pojavom novih oblik dela ter novih izzivov, kot so podnebne spremembe in spremembe v demografski sestavi prebivalstva, globalizacija, tehnološke spremembe. Vse omenjeno bo v bodoče vplivalo na strukturo gospodarstev in trgov dela. Iz tega razloga so nujne strukturne preobrazbe in smer trajnostnega razvoja za postopno prilagajanje spremembam trgov dela ob zasledovanju dolgoročne vizije željenega napredka. V ta okvir sodi zeleni prehod z občutnimi posledicami za delovna mesta in trge dela, predvsem vezano na povpraševanje po delu ter zahtevane kompetence. Trgi dela se soočajo tudi z znatnimi demografskimi premembami v smeri staranja prebivalstva. Potrebna je vzpostavitev temeljev socialne zaščite za vse za zmanjševanje demografskih neravnovesij ter razlik med ruralnimi in urbanimi področji. Izziv prihodnosti predstavlja tudi pomanjkanje ustrezne usposobljenosti in nezadostno vlaganje v ljudi, kar je predstavljalo oviro večji konkurenčnosti in produktivnosti že pred pojavom pandemije in se je v času pandemije še poglobilo. Prav tako obstaja v mnogih državah še zmeraj prisoten izziv zagotavljanja dostojnega dela ter preprečevanje dela na črno in prehodi v uradno gospodarstvo. Poseben poudarek je bil namenjen tudi krepitvi zmožnosti za vse ljudi s ciljem zagotavljanja enakih možnosti za vse v času hitro spreminjajočih se trgov dela ter ob hkratnem zagotavljanju pogojev za kvaliteto dela in življenja skozi celotni življenjski cikel.

Razprave v okviru EU koordinacije so zajemale med drugim definicijo minimalne plače (adequate minimum wage, statutory or negotiated vs living wage), vključenost posameznih kategorij med ranljive skupine glede na razširjenost v posameznih državah članicah, širini pojma diskriminacije, vezano na spolno pripadnost. Prav tako se je razpravljalo o ustreznosti termina krožno gospodarstvo (circular economy) ter o terminu usklajevanje privatnega in poklicnega življenja (reconciliation). Vse odprte dileme so bile tekom EU koordinacije razrešene.

Konferenca je na podlagi dela odbora dne 11. junija 2022 tekom plenarnega zasedanja sprejela Resolucijo o tretji ponovni razpravi o zaposlovanju, ki vsebuje tudi zaključke. 

Zaključki povzemajo ključne poudarke razprav v okviru odbora. COVID-19 je v mnogih državah sveta povzročil motnje na trgih dela, povečal neenakosti med ljudmi in med podjetji. Po drugi strani so hitri in učinkoviti krizni ukrepi pomagali zaščititi delavce in podjetja. Ne glede na to pa se v letu 2022 znova pojavljajo novi izzivi kot so oboroženi spopadi, naraščajoča finančna nihanja, inflacija, težave pri dolgu, motnje v svetovnih dobavnih verigah, povečanje globalne vrzeli v delovnih mestih ter še intenzivneje povečevanje neenakosti med ljudmi. Hkrati so še vedno prisotni dolgotrajni izzivi na trgu dela v smislu dostojnega dela, kar dokazuje visok delež neuradnega gospodarstva, nizka produktivnost, nezadostna raven spretnosti, neskladja med ponudbo in povpraševanjem na trgih dela in različne oblike diskriminacije. Kljub višanju dobičkov podjetij v zadnjih desetletjih je pomanjkanje dostojnih delovnih mest odraz počasnega napredka pri preoblikovanju trgov dela v korist vseh. Predvsem ženske se soočajo z višjo stopnjo brezposelnosti in neaktivnosti kot moški, mladi pa se še naprej borijo za kvalitetna delovna mesta. Demografski premiki, digitalni razkorak in podnebne spremembe še naprej upočasnjujejo potencial ustvarjanja dostojnih delovnih mest. Pogosto je prav pomanjkanje dostojnih delovnih možnosti glavni  vzrok za ranljivosti revnih in za višanje socialnih trenj, kar lahko vodi v konflikte in dodatno ustvari negativne globalne spirale. Glede na navedeno je konferenca na podlagi dela odbora kot enega izmed ciljev opredelila doseganje polne in produktivne zaposlenosti ter doseganje napredka v zvezi s cilji trajnostnega razvoja, kar zahteva pospeševanje intenzivnosti zastavljenih ukrepov za krepitev in prilagoditev celovitih okvirov politike zaposlovanja za hitro razvijajoči se svet dela.

Resolucija o tretji ponovni razpravi o zaposlovanju je dostopna na: 
https://www.ilo.org/ilc/ILCSessions/110/reports/texts-adopted/WCMS_848637/lang--en/index.htm 

Poročili o delu odbora sta dostopni na: 
https://www.ilo.org/ilc/ILCSessions/110/reports/records/WCMS_848817/lang--en/index.htm 

ter
https://www.ilo.org/ilc/ILCSessions/110/reports/records/WCMS_850694/lang--en/index.htm 

Pri delu odbora ter pri delu koordinacije držav članic EU ter držav skupine IMEC za delo omenjenega odbora je sodelovala vladna delegatka, predstavnica MDDSZ. 


6. Dostojno delo ter socialna in solidarnostna ekonomija – ZASEDANJE TEHNIČNEGA ODBORA

V okviru tehničnega odbora je potekala splošna razprava o dostojnem delu in socialni in solidarnostni ekonomiji, in sicer z namenom sprejetja zaključkov. Omenjeno točko je na dnevni red uvrstil AS, in sicer tekom svoje 341. seje marca 2021. Točka je pomenila prvo celovito razpravo o socialni in solidarnostni ekonomiji v okviru MOD. 

Na podlagi poročila Urada je razprava v okviru odbora med drugim zajemala naslednje točke: 
· Univerzalna definicija solidarnostne in socialne ekonomije, s poudarkom na razmisleku o vključitvi vrednot, načel in organizacijskih oblik solidarnostne in socialne ekonomije: 
Večinsko stališče delegatov je sledilo načelu vključitve obstoječih mednarodnih opredelitev v definicijo, pri tem je večina izpostavila različnost ekosistemov socialne ekonomije v državah članicah ter posledično nujnost zelo splošne definicije. 
· Ključni izzivi in priložnosti za vključitev dostojnega dela v delovanje solidarnostne in socialne ekonomije, prispevek le-te k ciljem trajnostnega razvoja (SDGs) in socialni vključenosti:
Delegati so potrdili pomen sektorja za spodbujanje dostojnega dela. Opozorili so tudi, da v državah v razvoju veliko subjektov socialne ekonomije vključuje tudi neuradno gospodarstvo ter na neformalne načine vključuje v svoje delovanje predstavnike ranljivih ciljnih skupin (izpostavljene so bile predvsem ženske) ter jim na tak način kljub vsemu omogoča socialno vključenost in dostojno življenje.
· Načini za povečanje produktivnega in prostovoljnega zaposlovanja ter izboljšanje življenjskih pogojev v sektorju solidarnostne in socialne ekonomije:
Delegati so se strinjali, da sektor lahko ključno pripomore k izboljšanju delovnih pogojev in življenjskega standarda, pri tem je nujna podpora razvoju ekosistema, osveščanju splošne in strokovne javnosti o načinih delovanja sektorja in razvoju institucionalnega okvirja ter sistemske podpore sektorja.
· Vloga vlad in socialnih partnerjev pri osveščanju javnosti o pomenu solidarnostne in socialne ekonomije ter njenih zmožnostih za vključujoče, trajnostno in odporno okrevanje: 
Stanje ekosistema je zelo različno, zato je bilo večkrat izpostavljeno, da se je potrebno dogovoriti o temeljnih načelih solidarnostne in socialne ekonomije, da bo lažje prepoznavanje subjektov v posamezni državi članici ter posledično uskladiti delo mednarodnih organizacij (kot na primer Organizacija združenih narodov, EU, Organizacija za ekonomsko sodelovanje in razvoj (OECD), MOD) na tem področju za oblikovanje smiselnih priporočil. Izpostavljen je bil tudi pomen sodelovanja in socialnega dialoga pri oblikovanju rešitev na nacionalnih ravneh ter izjemen pomen osveščanja. 
· Vloga MOD pri osveščanju javnosti o pomenu solidarnostne in socialne ekonomije ter v prihodnost in človeka usmerjenega dela:
Izpostavljeno je bilo predhodno delo na poročilu ter pomen mednarodne aktivnosti na izbranem področju predvsem v luči okrevanja in enakomernega razvoja in spodbujanja dostojnega dela ter kakovostnih zaposlitev. 

Na podlagi razprav v okviru odbora je konferenca tekom svojega plenarnega zasedanja dne 10. junija 2022 sprejela Resolucijo o dostojnem delu in socialni in solidarnostni ekonomiji, ki vsebuje zaključke. 

Resolucija je dostopna na: 
https://www.ilo.org/ilc/ILCSessions/110/reports/texts-adopted/WCMS_848633/lang--en/index.htm

Poročili dela odbora sta dostopni na: 
https://www.ilo.org/ilc/ILCSessions/110/reports/records/WCMS_849349/lang--en/index.htm

ter
https://www.ilo.org/ilc/ILCSessions/110/reports/records/WCMS_848073/lang--en/index.htm

Pri delu odbora ter pri delu koordinacije držav članic EU je preko spleta sodelovala tehnična svetovalka vladnih delegatov, predstavnica Ministrstva za gospodarski razvoj in tehnologijo.


7. Vključitev varnih in zdravih delovnih pogojev v okvir MOD temeljnih načel in pravic pri delu na način spremembe drugega odstavka Deklaracije MOD o temeljnih načelih in pravicah pri delu, 1998 – ZASEDANJE ODBORA ZA SPLOŠNE ZADEVE 

V okviru Odbora za splošne zadeve je potekala razprava o vključitvi varnih in zdravih delovnih pogojev v okvir MOD temeljnih načel in pravic pri delu, in sicer z namenom sprejetja resolucije, ki spreminja drugi odstavek Deklaracije MOD o temeljnih načelih in pravicah pri delu, 1998.

Razprava v okviru odbora konference je predstavljala zaključno fazo večletnega procesa, v katerem je Slovenija odigrala zelo aktivno vlogo. Slovenija je namreč skupaj z Irsko In Švedsko prevzela sonosilstvo bremena za EU in IMEC skupino tekom številnih sej AS kakor tudi tekom neformalnih konzultacij. Vključitev varnega in zdravega delovnega okolja v okvir MOD temeljnih načel in pravic pri delu je predstavljala eno izmed prioritetnih točk in razprav tako za Slovenijo kot za EU kot celoto. Prav proaktivna vloga EU, ki je vključevala tesno sodelovanje z Afriško skupino (ki je vseskozi delila stališče EU glede vseh točk razprave), delavsko stranjo ter pogajanja z ostalimi vladnimi skupinami ter delodajalsko stranjo, je botrovala uspešnemu zaključku procesa, katerega rezultat ni le vključitev varnega in zdravega delovnega okolja v okvir MOD temeljnih načel in pravic pri delu, pač pa tudi določitev kar dveh konvencij MOD s področja varnosti in zdravja pri delu kot temeljnih. 

Razprave v okviru konferenčnega Odbora za splošne zadeve so bile tako osredotočene še na štiri preostale točke, glede katerih je bilo potrebno doseči konsenz: 
· uvodni odstavek glede deljenih vlog/odgovornosti;
· opredelitev novega temeljnega načela (varni in zdravi delovni pogoji vs. varno in zdravo delovno okolje oz. tretjo možnost);
· konvencije s področja varnosti in zdravja pri delu, ki bodo določene kot temeljne konvencije MOD (Konvencija MOD št. 155 in/ali Konvencija MOD št. 187);
· opredelitev klavzule (saving clause), ki se nanaša na vpliv vključitve varnih in zdravih delovnih pogojev v okvir temeljnih načel in pravic pri delu na obstoječe prostotrgovinske sporazume.

Glede uvodnega odstavka je bil dosežen konsenz, da se sledi dikciji Konvencije MOD št. 187, ki bolj jasno razlikuje med različnimi vlogami in odgovornostmi vlad, delavcev in delodajalcev ter poudarja pomen socialnega dialoga pri zagotavljanju in krepitvi varnosti in zdravja pri delu (slednje je bila tudi preferenca EU). Glede druge točke, je bil dosežen konsenz, da se novo temeljno načelo opredeli kot varno in zdravo delovno okolje (EU je bila fleksibilna glede obeh izrazov, saj sta oba koncepta uveljavljena v mednarodnih instrumentih, včasih pa sta uporabljana celo izmenično. Slovenija je bila skladno s stališčem EU prav tako odprta za oba izraza, vendar s preferenco po varnem in zdravem delovnem okolju, ki predstavlja bolj celovit koncept.). Kot temeljni sta bili določeni obe konvenciji, in sicer tako Konvencija o spodbujanju varnosti in zdravja pri delu, 2006 (št. 187) kot tudi Konvencija o varstvu pri delu, zdravstvenem varstvu in delovnem okolju, 1981 (št. 155) (kar je bilo tudi stališče EU). Dogovorjena je bila tudi dikcija klavzule, ki se nanaša na vpliv vključitve varnih in zdravih delovnih pogojev v okvir temeljnih načel in pravic pri delu na obstoječe prostotrgovinske sporazume. Tako resolucija vključuje klavzulo, ki navaja, da se določbe resolucije ne smejo razlagati na način, da bi na kakršen koli nenamerni način vplivale na pravice in obveznosti članic, ki izhajajo iz obstoječih trgovinskih in naložbenih sporazumov med državami (Prvotno stališče EU, ki je sledilo stališču pravnega svetovalca Urada, je bilo, da je klavzula nepotrebna. Resolucija je namreč nezavezujoče narave ter ne more imeti učinka na že obstoječe prostotrgovinske sporazume. Vendar je EU v procesu pogajanj, da bi na svojo stran pridobili tudi druge vladne skupine in delodajalce ter dosegli konsenz, naposled podprla vključitev klavzule, vendar je vztrajala, da ostane v razumni obliki. Tako je zavrnila zahteve delodajalske skupine, da bi se klavzula nanašala tudi na unilateralne preferenčne sheme). 

Konferenca je tako na podlagi razprav Odbora za splošne zadeve dne 10. junija 2022 v okviru plenarnega zasedanja s konsenzom sprejela Resolucijo o vključitvi varnega in zdravega delovnega okolja v okvir MOD temeljnih načel in pravic pri delu. Sprejeta resolucija predstavlja enega izmed zgodovinskih dosežkov MOD. Z resolucijo je bil spremenjen drugi odstavek Deklaracije MOD o temeljnih načelih in pravicah pri delu, 1998, in sicer na način, da se obstoječim štirim temeljnim načelom (svoboda združevanja in dejansko priznavanje pravice kolektivnega pogajanja, odprava vseh oblik prisilnega ali obveznega dela, učinkovita odprava otroškega dela in odprava diskriminacije v zvezi z zaposlitvijo in poklicem) doda varno in zdravo delovno okolje. Resolucija tudi opredeljuje Konvenciji MOD št. 155 in št. 187[footnoteRef:3] kot temeljni, s čimer je obstoječim osmim temeljnim konvencijam MOD (in sicer št. 87, 98, 29, 105, 138, 182, 100 in 111) dodala še omenjeni dve (št. 155 in 187). Določitev novega temeljnega načela ter novih temeljnih konvencij je pomembno tudi z vidika, da so vse države članice MOD že na podlagi samega članstva v tej organizaciji zavezane k spoštovanju, spodbujanju in uresničevanju temeljnih načel, ki zadevajo temeljne pravice, katere so predmet temeljnih konvencij MOD. Države članice so obvezane poročati o izvajanju vseh temeljnih konvencij MOD, tudi o izvajanju tistih, ki jih niso ratificirale. Resolucija tudi vključuje zgoraj omenjeno klavzulo ter določa, da se zadevna deklaracija imenuje Deklaracija MOD o temeljnih načelih in pravicah pri delu, 1998, kot spremenjena 2022.  [3:  Republika Slovenija je ratificirala tako Konvencijo o spodbujanju varnosti in zdravja pri delu, 2006 (št. 187) kot tudi Konvencijo o varstvu pri delu, zdravstvenem varstvu in delovnem okolju, 1981 (št. 155).] 


Sprejeta resolucija je dostopna na: 
https://www.ilo.org/ilc/ILCSessions/110/reports/texts-adopted/WCMS_848632/lang--en/index.htm 

Spremenjena deklaracija o temeljnih načelih in pravicah pri delu: 
https://ilo.org/dyn/normlex/en/f?p=1000:62:0::NO:62:P62_LIST_ENTRIE_ID:2453911:NO 

Poročila Odbora za splošne zadeve so dostopna na: 
https://www.ilo.org/ilc/ILCSessions/110/reports/records/WCMS_848804/lang--en/index.htm 

ter
https://www.ilo.org/ilc/ILCSessions/110/reports/records/WCMS_847510/lang--en/index.htm 

ter
https://www.ilo.org/ilc/ILCSessions/110/reports/records/WCMS_850697/lang--en/index.htm 

Pri delu odbora ter pri delu koordinacije držav članic EU ter držav skupine IMEC je sodelovala nadomestna vladna delegatka, predstavnica MDDSZ. 


8. Odbor za akreditacije

Na konferenci je zasedal še en stalni odbor, in sicer Odbor za akreditacije. 

Odbor za akreditacije je v svojem poročilu predstavil podatke o sestavi konference, vključno s sestavami posameznih delegacij držav članic. Do začetka konference (oz. stanje na dan 2. junij 2022) je svoje delegacije akreditiralo 177 od 187 držav članic. 9 držav članic ni akreditiralo svojih delegacij. 

Izpostavljen je tudi primer Mjanmara, v primeru katerega je Urad znova prejel dva seznama akreditivov. Odbor za akreditacije je enako kot lansko leto odločil, da na konferenco ne akreditira nobenega delegata Mjanmara. Svojo odločitev je oprl tudi na resolucijo Generalne skupščine Združenih narodov št. 396(V) z dne 14. decembra 1950. 

Delegacije dveh držav članic niso bile tripartitne in kot take v nasprotju s 3. členom Ustave MOD. 
Jemen je akreditiral izključno vladne delegate, Sudan pa ni imenoval predstavnika delavcev.  

Odbor za akreditacije je poleg treh primerov držav (Džibuti, Mavretanija in Venezuela), ki so podvržene stalnemu monitoringu (in sicer v zvezi z imenovanji delavskih delegatov), v obravnavo in odločanje sprejel:
· 16 ugovorov (ki zadevajo imenovanje delegatov, predstavnikov socialnih partnerjev, ter nepopolne delegacije);
· 4 pritožbe (ki zadevajo neplačevanje ali nezadostno kritje stroškov udeležbe na konferenci predstavnikom socialnih partnerjev s strani držav članic);
· 2 komunikaciji (drugo). 

Slovenije ni bilo med obravnavanimi državami. 

Poročili Odbora za akreditacije sta dostopni na:
https://www.ilo.org/ilc/ILCSessions/110/reports/records/WCMS_847335/lang--en/index.htm 

ter
https://www.ilo.org/ilc/ILCSessions/110/reports/records/WCMS_848079/lang--en/index.htm 


B) Vrh sveta dela

Dne 10. junija 2022 je potekal Vrh sveta dela, in sicer na temo reševanja številnih svetovnih kriz, spodbujanja okrevanja, ki je osredotočeno na ljudi, ter odpornosti. Tekom letošnjega Vrha sveta dela so panelisti razpravljali o nujnih ukrepih, ki bi jih lahko sprejele MOD ter države članice, za obravnavanje in reševanje socialnih posledic in posledic na trg dela, ki jih imajo mnogotere krize v svetu. Poudarek je bil namenjen pristopom, ki so osredotočeni na ljudi, z namenom zagotavljanja miru, odpornosti in vključujočega razvoja, s posebno pozornostjo najbolj ranljivim.

Seznam udeležencev ter povzetki razprav so dostopni na:
https://www.ilo.org/ilc/ILCSessions/110/reports/records/WCMS_850886/lang--en/index.htm 

ter
https://live.ilo.org/events/world-work-summit-tackling-multiple-global-crises-promoting-human-centred-recovery-and 


III. UDELEŽBA SLOVENSKE TRIPARTITNE DELEGACIJE


Zasedanja letošnje MKD se je udeležila delegacija v sestavi, kot je bila potrjena s sklepom Vlade Republike Slovenije št. 51103-58/2022/3 z dne 25. maja 2022. Na podlagi tega sklepa je na letošnji MKD Republiko Slovenijo zastopala tripartitna delegacija v naslednji sestavi: 
· osem vladnih predstavnikov in predstavnic: mag. Katja Rihar Bajuk (vodja delegacije), mag. Anita Pipan (nadomestna vladna delegatka), mag. Damir Devčič (vladni delegat), dr. Magda Zupančič (vladna delegatka), Urška Draksler (nadomestna vladna delegatka), Irena Kuntarič Hribar (tehnična svetovalka vladnih delegatov), mag. Urška Bitenc (tehnična svetovalka vladnih delegatov) in Nataša Hafner Vojčić (tehnična svetovalka vladnih delegatov); 
· dva predstavnika delavskih organizacij: Matija Drmota in Nejc Potočnik (kot delavski delegat in nadomestni delavski delegat);  
· dva predstavnika delodajalskih organizacij: Jože Smole in Mitja Gorenšček (kot delodajalski delegat in nadomestni delodajalski delegat).

Kot vodja delegacije je bila imenovana mag. Katja Rihar Bajuk, generalna direktorica Direktorata za delovna razmerja in pravice iz dela (MDDSZ). Vladni delegati so sodelovali pri delu Finančnega odbora vladnih predstavnikov, Odbora za splošne zadeve (vključitev varnih in zdravih delovnih pogojev v okvir MOD temeljnih načel in pravic pri delu), Odbora za določanje standardov o vajeništvu, Tehničnega odbora glede strateškega cilja zaposlovanje (ponovna razprava v okviru spremljanja Deklaracije MOD o socialni pravičnosti za pošteno globalizacijo, 2008) ter pri delu Tehničnega odbora glede dostojnega dela ter socialne in solidarnostne ekonomije (splošna razprava). Vladni delegat in vladna delegatka sta spremljala tudi delo Odbora za izvajanje konvencij in priporočil (CAS). Delegati so aktivno sodelovali v okviru pripravljalnih sestankov vladnih skupin, katerih članica je tudi Slovenija, ter pri delu odborov. Tako je Republika Slovenija svoj delež k razpravi prispevala v okviru skupnih izjav ter stališč držav članic EU in skupine IMEC. Še posebej velja izpostaviti sonosilstvo bremena, ki ga je Slovenija skupaj z Irsko in Švedsko v večletnem procesu prevzela glede vključitve varnega in zdravega delovnega okolja v okvir MOD temeljnih načel in pravic pri delu ter predsedovanje Finančnemu odboru vladnih predstavnikov. 

Omenjamo tudi, da je predstavnica Slovenije (predstavnica MDDSZ) kot regionalna koordinatorka vzhodnoevropske podskupine v okviru MOD tekom ceremonialnega zaključnega plenarnega zasedanja 110. MKD, ki je potekalo 11. junija 2022, brala del skupne zahvalne izjave vladne skupine, namenjene generalnemu direktorju Mednarodnega urada za delo Guy Ryderju ob njegovem skorajšnjem (in zelo uspešnem) zaključku drugega mandata. Z oktobrom 2022 nastopi funkcijo novoizvoljeni generalni direktor Gilbert F. Houngbo. 



















Priloga II: Informacija o sprejetju pravnih standardov Mednarodne organizacije dela


I. ODOBRITEV IN VSEBINA SPREMEMB IZ LETA 2022 KONVENCIJE O DELU V POMORSTVU, 2006, IN SICER NJENEGA KODEKSA 


6. junija 2022 je Mednarodna konferenca dela (v nadaljnjem besedilu: MKD) na plenarnem zasedanju z veliko večino prisotnih delegatov odobrila Spremembe iz leta 2022 Konvencije o delu v pomorstvu, 2006, in sicer njenega Kodeksa. Rezultati glasovanja glede posameznih sklopov sprememb so razvidni v nadaljevanju. Vladni delegatki slovenske tripartitne delegacije sta glasovali ZA odobritev vseh osmih sklopov sprememb. Stališče glede glasovanja vladnih delegatk je bilo predhodno usklajeno z Ministrstvom za delo, družino, socialne zadeve in enake možnosti, Ministrstvom za infrastrukturo in Ministrstvom za zdravje. Za odobritev vseh predlaganih sprememb sta glasovala tudi delavski in delodajalski delegat slovenske tripartitne delegacije. 

REZULTATI GLASOVANJA

	Spremembe Kodeksa, ki se nanašajo na
	ZA
	PROTI 
	VZDRŽAN

	pravilo 1.4 – Zaposlovanje in nameščanje
	339
	2
	6

	pravilo 2.5 – Repatriacija
	335
	1
	11

	pravilo 3.1 in pravilo 4.4 – Nastanitveni prostori in prostori za prosti čas/Dostop do zmogljivosti za dobro počutje na kopnem
	336
	/
	11

	pravilo 3.2 – Hrana in oskrba
	340
	/
	7

	pravilo 4.1 – Zdravstvena oskrba na ladji in kopnem
	334
	/
	13

	pravilo 4.3 – Zagotavljanje varnosti in zdravja ter preprečevanje nezgod (vezano na osebno zaščitno opremo)
	343
	/
	4

	pravilo 4.3 – Zagotavljanje varnosti in zdravja ter preprečevanje nezgod (vezano na poročanje o smrtih pomorščakov)
	342
	/
	5

	spremembe dodatkov
	337
	/
	10



Rezultati glasovanja so dostopni na: 
https://www.ilo.org/wcmsp5/groups/public/@ed_norm/@relconf/documents/meetingdocument/wcms_847625.pdf 

[bookmark: _Hlk111983484]Izpostavljamo, da samo glasovanje za odobritev sprememb s strani vladnih delegatk Republike Slovenije (v nadaljnjem besedilu: RS) ne pomeni neposredno pravne obveznosti za RS. Ker pa je konferenca zadevne spremembe odobrila (in sicer z več kot dvotretjinsko večino navzočih delegatov), bodo le-te (po t.i. tihem postopku v kolikor Slovenija ne bo uradno izrazila svojega nesoglasja skladno s sedmim odstavkom XV. člena Konvencije o delu v pomorstvu, 2006, ali podala drugega obvestila skladno z osmim odstavkom XV. člena Konvencije o delu v pomorstvu, 2006) v določenem roku skladno s sedmim odstavkom XV. člena Konvencije o delu v pomorstvu, 2006[footnoteRef:4], postale obveznost za RS. V skladu s sedmim odstavkom XV. člena Konvencije o delu v pomorstvu, 2006 (katero je Slovenija ratificirala 15. aprila 2016, zanjo je začela veljati 15. aprila 2017) se namreč sprememba, ki jo odobri konferenca, šteje za sprejeto, če generalni direktor do konca določenega obdobja (v tem primeru do 23. junija 2024) ne prejme uradnih izrazov nesoglasja od več kot 40 odstotkov članic, ki so konvencijo ratificirale in ki predstavljajo najmanj 40 odstotkov bruto tonaže ladij članic, ki so ratificirale konvencijo. Skladno z osmim odstavkom istega člena, pa začne sprememba, ki se šteje za sprejeto, veljati šest mesecev po koncu določenega obdobja za vse članice, ki so ratificirale konvencijo, razen za tiste, ki so uradno izrazile svoje nesoglasje v skladu s sedmim odstavkom XV. člena in tega nesoglasja niso umaknile v skladu z enajstim odstavkom (ali pa podale drugega obvestila skladno z osmim odstavkom XV. člena Konvencije o delu v pomorstvu, 2006). Glede na navedeno se pričakuje, da bodo zadevne spremembe začele veljati 23. decembra 2024.  [4:  Zakon o ratifikaciji Konvencije o delu v pomorstvu, 2006 (Konvencija MOD št. 186) (Uradni list RS – Mednarodne pogodbe, št. 2/16), dostopno na: https://www.uradni-list.si/glasilo-uradni-list-rs/vsebina/2016-02-0009?sop=2016-02-0009 ] 


Omenjene spremembe je 13. maja 2022 z veliko večino glasov sprejel Posebni tripartitni odbor, ustanovljen skladno s Konvencijo o delu v pomorstvu, 2006, in sicer tekom svojega četrtega srečanja, ki je potekalo med 5. in 13. majem 2022. Vse prisotne države članice Evropske unije so glasovale za sprejetje sprememb. Sprejete spremembe so bile predložene MKD v odobritev. Konferenca je zadevne spremembe tekom svojega 110. zasedanja (6. junija 2022) z veliko večino glasov odobrila. 

Spremembe iz leta 2022 Konvencije o delu v pomorstvu, 2006, in sicer njenega Kodeksa, obsegajo osem sklopov, zadevajo pa šest pravil ter dva dodatka: 

1.) Spremembe Kodeksa, ki se nanašajo na pravilo 1.4 – Zaposlovanje in nameščanje
Namen spremembe je, da so pomorščaki informirani o svojih pravicah glede obveznosti služb za zaposlovanje in nameščanje ali ladjarjev glede sistema zaščite, ki zagotavlja denarno nadomestilo za izgubo v primeru neizpolnjevanja obveznosti s strani omenjenih služb ali ladjarjev. 

2.) Spremembe Kodeksa, ki se nanašajo na pravilo 2.5 – Repatriacija
Namen spremembe je med drugim olajšanje takojšnje repatriacije pomorščakov, tudi kadar se štejejo za zapuščene.

3.) Spremembe Kodeksa, ki se nanašajo na pravilo 3.1 in pravilo 4.4 – Nastanitveni prostori in prostori za prosti čas/Dostop do zmogljivosti za dobro počutje na kopnem
Namen sprememb je zagotoviti, da ladjarji pomorščakom zagotovijo ustrezno socialno povezanost in da države članice zagotovijo dostop do interneta v svojih pristaniščih.

4.) Spremembe Kodeksa, ki se nanašajo na pravilo 3.2 – Hrana in oskrba
Namen sprememb je zagotoviti pomorščakom brezplačno pitno vodo ustrezne kakovosti ter poudarja pomen uravnoteženih obrokov na ladji.

5.) Spremembe Kodeksa, ki se nanašajo na pravilo 4.1 – Zdravstvena oskrba na ladji in kopnem
Peti sklop sprememb določa, da države članice zagotovijo takojšnje izkrcanje pomorščakov, ki potrebujejo takojšnjo zdravstveno oskrbo, z ladij na njihovem ozemlju in dostop do zdravstvenih ustanov na kopnem za zagotovitev ustreznega zdravljenja. Namen sprememb je tudi olajšanje repatriacije trupel ali pepela pomorščakov, ki so umrli na krovu.

6.) Spremembe Kodeksa, ki se nanašajo na pravilo 4.3 – Zagotavljanje varnosti in zdravja ter preprečevanje nezgod
Prvi sklop sprememb, ki zadeva pravilo 4.3, se med drugim nanaša na zagotovitev osebne zaščitne opreme pomorščakom, ki mora biti primerne velikosti. 

7.) Spremembe Kodeksa, ki se nanašajo na pravilo 4.3 – Zagotavljanje varnosti in zdravja ter preprečevanje nezgod
Drugi sklop sprememb, ki zadeva pravilo 4.3, določa, da se morajo vse smrti pomorščakov ustrezno raziskati in evidentirati. Določa tudi vsakoletno obveznost poročanja generalnemu direktorju Mednarodnega urada za delo zaradi objave v svetovnem registru. 

8.) Spremembe dodatkov
Spremembe zadevajo dodatek A2-I – Dokazila o finančnem jamstvu v skladu z drugim odstavkom pravila 2.5 ter dodatek A4-1 – Dokazila o finančnem jamstvu v skladu s pravilom 4.2. Njihov namen je olajšanje delovanja sistema finančnega jamstva (in sicer s sklicevanjem na ime registriranega lastnika ladje, ko je le-to različno od ladjarja).

Neuradni prevod besedila Sprememb iz leta 2022 Konvencije o delu v pomorstvu, 2006, je priloga III tega gradiva, kjer si je mogoče vsebino sprememb prebrati v celoti.


II. OBRAZLOŽITEV PREDLOGA SKLEPA


Zadevne spremembe je treba v skladu z alinejo b pete točke 19. člena Ustave Mednarodne organizacije dela ter upoštevaje Memorandum o predložitvi konvencij in priporočil pristojnemu organu predložiti tistemu organu, v katerega pristojnost sodi sprejemanje zakonodaje. 

V Republiki Sloveniji je zakonodajni organ Državni zbor Republike Slovenije, zato Vlada Republike Slovenije predlaga seznanitev Odbora za zunanjo politiko Državnega zbora z odobritvijo Sprememb iz leta 2022 Konvencije o delu v pomorstvu, 2006, in sicer njenega Kodeksa, na 110. zasedanju MKD. 

Rok za predložitev zadevnih aktov v seznanitev pristojnemu organu je eno leto po zaključku zasedanja MKD, na kateri je bil sprejet. V konkretnem primeru je rok 11. junij 2023. 










Priloga III: Besedilo Sprememb iz leta 2022 Konvencije o delu v pomorstvu, 2006, in sicer njenega Kodeksa  



NEURADNI PREVOD[footnoteRef:5]  [5:  Verodostojno besedilo zadevnih sprememb konvencije je v angleškem in francoskem jeziku dostopno na:
https://ilo.org/dyn/normlex/en/f?p=1000:51:::NO:51:P51_CONTENT_REPOSITORY_ID:4287245 ] 

SPREMEMBE IZ LETA 2022 KONVENCIJE O DELU V POMORSTVU (2006), KOT JE BILA SPREMENJENA (MKDP, 2006)

Spremembe Kodeksa, ki se nanašajo na pravilo 1.4 – Zaposlovanje in nameščanje 

Standard A 1.4 – Zaposlovanje in nameščanje
Besedilo točke vi. pododstavka c petega odstavka se nadomesti z naslednjim besedilom: 
(vi) vzpostavijo sistem zaščite z zavarovanjem ali drugim enakovrednim ukrepom, da pomorščakom nadomestijo denarno izgubo, ki jo lahko imajo zato, ker služba za zaposlovanje in nameščanje ali ladjar ne izpolnjuje obveznosti po pogodbi o zaposlitvi pomorščakov, ter zagotovijo obveščanje pomorščakov o njihovih pravicah v tem sistemu pred zaposlitvijo ali po njej.


Spremembe Kodeksa, ki se nanašajo na pravilo 2.5 – Repatriacija

Standard A 2.5.1 – Repatriacija
Vstavi se nov deveti odstavek, naslednji odstavek pa se preštevilči, tako da se deveti odstavek glasi:
9. Članice omogočijo takojšnjo repatriacijo pomorščakov, tudi kadar se štejejo za zapuščene v smislu drugega odstavka standarda A 2.5.2. Pristaniške države, države zastave in države dobaviteljice delovne sile sodelujejo, da bi zagotovile, da se pomorščakom, zaposlenim na ladji, ki nadomeščajo pomorščake, zapuščene na njihovem ozemlju, ali na ladji, ki pluje pod njihovo zastavo, priznajo njihove pravice in upravičenja po tej konvenciji.


Spremembe Kodeksa, ki se nanašajo na pravilo 3.1 in pravilo 4.4 – Nastanitveni prostori in prostori za prosti čas/Dostop do zmogljivosti za dobro počutje na kopnem

Standard A 3.1 – Nastanitveni prostori in prostori za prosti čas
Besedilo sedemnajstega odstavka se nadomesti z naslednjim besedilom:
17. Na ladji se zagotovijo prostori za prosti čas, udobje in storitve, vključno s socialno povezanostjo, prilagojeni zadovoljevanju posebnih potreb pomorščakov, ki morajo živeti in delati na ladjah, v korist vseh pomorščakov ob upoštevanju pravila 4.3 in s tem povezanih določb kodeksa o varnosti in zdravju ter preprečevanju nezgod.

Smernica B 3.1.11 – Prostori za prosti čas, pošta in obiski na ladji
Besedilo pododstavka j četrtega odstavka se nadomesti z naslednjim besedilom:
(j) primeren dostop, če je mogoče, do telefonskih zvez z ladje na kopno, za primerno ceno uporabe teh storitev.

Vstavi se nov, osmi odstavek, ki se glasi:
8. Ladjarji bi morali, kolikor je to upravičeno in izvedljivo, pomorščakom na svojih ladjah zagotoviti dostop do interneta, pri čemer morajo biti morebitni stroški razumni.

Smernica B 4.4.2 – Zmogljivosti in storitve za dobro počutje v pristaniščih
Vstavi se nov peti odstavek, naslednji odstavki pa se preštevilčijo, tako da se peti odstavek glasi:
5. Članice bi morale, kolikor je to upravičeno in izvedljivo, pomorščakom na krovu ladij v pristaniščih in z njimi povezanih sidriščih na svojem ozemlju zagotoviti dostop do interneta, pri čemer morajo biti morebitni stroški razumni.


[bookmark: _Hlk111986770]Spremembe Kodeksa, ki se nanašajo na pravilo 3.2 – Hrana in oskrba

Standard A 3.2 – Hrana in oskrba
Besedilo pododstavkov a in b drugega odstavka se nadomesti z naslednjim besedilom:
(a) za ves čas zaposlitve morajo biti brezplačno zagotovljene primerne zaloge hrane in pitne vode glede količine, hranilne vrednosti, kakovosti in raznovrstnosti, pri čemer se upoštevajo število pomorščakov na ladji, njihove verske potrebe in kulturni običaji v zvezi s hrano ter trajanje in narava potovanja;
(b) služba za oskrbo mora biti organizirana in opremljena tako, da se lahko za pomorščake pripravljajo in postrežejo primerni, raznovrstni, uravnoteženi in hranljivi obroki v higienskih razmerah; in

Besedilo pododstavka a sedmega odstavka se nadomesti z naslednjim besedilom:
(a) zaloge hrane in pitne vode glede količine, hranilne vrednosti, kakovosti in raznovrstnosti;


[bookmark: _Hlk111986964]Spremembe Kodeksa, ki se nanašajo na pravilo 4.1 – Zdravstvena oskrba na ladji in kopnem

Standard A 4.1 – Zdravstvena oskrba na ladji in kopnem
Vstavita se nova, peti in šesti odstavek, ki se glasita:
5. Vsaka članica zagotovi takojšnje izkrcanje pomorščakov, ki potrebujejo nujno zdravstveno oskrbo, z ladij na njenem ozemlju in dostop do zdravstvenih ustanov na kopnem zaradi zagotovitve ustreznega zdravljenja.
6. Če med potovanjem ladje pomorščak umre, članica, na ozemlju katere je umrl, ali, če je umrl na odprtem morju, članica, v ozemeljske vode katere ladja zatem vstopi, po ladjarju omogoči repatriacijo trupla ali pepela v skladu z željami pomorščaka ali njegovih najožjih sorodnikov, kakor je primerno.

Smernica B 4.1.3 – Zdravstvena oskrba na kopnem
Vstavita se nova, četrti in peti odstavek, ki se glasita:
4. Vsaka članica mora zagotoviti, da pomorščakom zaradi javnega zdravja ni onemogočeno izkrcanje in da lahko napolnijo ladijska skladišča, zaloge goriva, vode, hrane in drugih potrebščin.
5. Za pomorščake šteje, da potrebujejo takojšnjo zdravstveno oskrbo v primerih, vendar ne omejeno na:
(a)	kakršno koli resno poškodbo ali bolezen;
(b)	kakršno koli poškodbo ali bolezen, ki bi lahko povzročila začasno ali trajno invalidnost;
(c)	kakršno koli nalezljivo bolezen, ki pomeni tveganje prenosa na druge člane posadke;
(d)	kakršne koli poškodbe, vključno z zlomi kosti, hudimi krvavitvami, zlomljenimi ali vnetimi zobmi ali hudimi opeklinami;
(e)	hudo bolečino, ki je ni mogoče obvladati na krovu ladje, ob upoštevanju vzorca delovanja ladje, razpoložljivosti ustreznih protibolečinskih zdravil in vpliva njihovega dolgotrajnega jemanja na zdravje;
(f)	tveganje za samomor; in
(g)	službo telemedicinskega svetovanja, ki priporoča zdravljenje na kopnem.

Smernica B 4.1.4 – Zdravstvena pomoč drugim ladjam in mednarodno sodelovanje
Prvi (k) odstavek se nadomesti z besedilom:
(k) urejanje repatriacije posmrtnih ostankov ali pepela umrlih pomorščakov v skladu z njihovimi željami ali željami njihovih najožjih sorodnikov, takoj ko je mogoče.


[bookmark: _Hlk111987168]Spremembe Kodeksa, ki se nanašajo na pravilo 4.3 – Zagotavljanje varnosti in zdravja ter preprečevanje nezgod

Standard A 4.3 – Zagotavljanje varnosti in zdravja ter preprečevanje nezgod
Besedilo pododstavka b prvega odstavka se nadomesti z naslednjim besedilom:
(b) ukrepe za preprečevanje nezgod pri delu, poškodb in bolezni na ladji, vključno z zagotavljanjem vse potrebne osebne zaščitne opreme ustrezne velikosti ter ukrepi za zmanjševanje in preprečevanje tveganja zaradi izpostavljenosti vplivu škodljivih ravni okoljskih dejavnikov in kemikalij ter tudi tveganja za nastanek poškodb in bolezni, ki bi lahko nastale pri uporabi opreme in strojev na ladji;


Spremembe Kodeksa, ki se nanašajo na pravilo 4.3 – Zagotavljanje varnosti in zdravja ter preprečevanje nezgod

Standard A 4.3 – Zagotavljanje varnosti in zdravja ter preprečevanje nezgod
Zamenja se uvodni del petega odstavka in se vstavi nov pododstavek a petega odstavka, naslednji odstavki pa se preštevilčijo, tako da se pododstavek a petega odstavka glasi:
5.   Vsaka članica mora zagotoviti, da:
[bookmark: _Hlk111987564](a) vse smrti pomorščakov, ki so zaposleni, najeti ali ki delajo na krovu ladij, ki plujejo pod njeno zastavo, se ustrezno raziščejo in evidentirajo ter se vsako leto sporočajo generalnemu direktorju Mednarodnega urada za delo zaradi objave v svetovnem registru;

Smernica B 4.3.5 – Poročanje in zbiranje statističnih podatkov
Vstavita se nova, četrti in peti odstavek, ki se glasita:
4. Podatki o smrtih, ki jih je treba sporočiti na podlagi pododstavka a petega odstavka standarda A 4.3, morajo biti v sporočeni obliki in z uporabo klasifikacije, ki jo je določil Mednarodni urad za delo.
5. Podatki o smrtih morajo vsebovati, vendar ne smejo biti omejeni na vzrok smrti (klasifikacija), vrsto ladje in njene bruto tonaže, kraj smrti (na morju, v pristanišču, na sidrišču) ter spol, starost, delovno mesto in področje preminulega pomorščaka.


Spremembe dodatkov

Dodatek A2-I – Dokazila o finančnem jamstvu v skladu z drugim odstavkom pravila 2.5
Besedilo točke g se nadomesti z naslednjim besedilom:
(g) ime ladjarja ali ime registriranega lastnika, če se razlikuje od imena ladjarja;

Dodatek A4-1 – Dokazila o finančnem jamstvu v skladu s pravilom 4.2
Besedilo točke g se nadomesti z naslednjim besedilom:
(g) ime ladjarja ali ime registriranega lastnika, če se razlikuje od imena ladjarja;



Zgornje besedilo je verodostojno besedilo sprememb, ki jih je pravilno odobrila Generalna konferenca Mednarodne organizacije dela na svojem stodesetem zasedanju, ki je bilo v Ženevi in se je končalo enajstega junija 2022. 

V POTRDITEV TEGA sva to podpisala enajstega junija 2022:





Predsednik konference

CLAUDIO MORONI






Generalni direktor Mednarodnega urada za delo

GUY RYDER

